रेसुङ्गा पार्क सञ्चालनमा
गुल्मीको धार्मिक, ऐतिहासिक एवम् पर्यटकीय स्थल रेसुङ्गा क्षेत्रको गर्जुरामा निर्माण भएको रेसुङ्गा पार्क सञ्चालनमा आएको छ । रेसुङ्गा क्षेत्रसँगै गर्जुरामा पर्यटकीय गन्तव्य बनाउने उद्देश्यसहित निर्माण भएको रेसुङ्गा पार्क लामो समयपछि सञ्चालनमा आएको हो ।
रमेश विश्वकर्मागुल्मी, माघ ११ गते । गुल्मीको धार्मिक, ऐतिहासिक एवम् पर्यटकीय स्थल रेसुङ्गा क्षेत्रको गर्जुरामा निर्माण भएको रेसुङ्गा पार्क सञ्चालनमा आएको छ । रेसुङ्गा क्षेत्रसँगै गर्जुरामा पर्यटकीय गन्तव्य बनाउने उद्देश्यसहित निर्माण भएको रेसुङ्गा पार्क लामो समयपछि सञ्चालनमा आएको हो ।निर्माण कार्य सम्पन्न भएको लामो समयसम्म पनि सञ्चालनमा आउन नसकेको सो पार्क सञ्चालनमा आएको रेसुङ्गा नगरपालिकाका मेयर खिल ध्वज पन्थीले बताउनुभयो । उहाँले निरन्तरको प्रयासबाट बजेट निकासा गरी निर्माण व्यवसायीले पाउनु पर्ने सम्पूर्ण रकम झन्डै तीन करोड चुक्ता गरिएसँगै पार्क सञ्चालनमा आएको बताउनुभयो ।समयमै निर्माणको काम सम्पन्न गरेको भन्दै सम्बन्धित निर्माण कम्पनीलाई धन्यवाद दिनुहुँदै मेयर पन्थीले पार्कको अवलोकन गरी भरपुर मनोरञ्जन लिन  गुल्मीवासी लगायत सम्पूर्णलाई अपिल गर्नुभयो । पार्क सञ्चालनमा आएसँगै रेसुङ्गा नगरपालिकाको समुन्नतिको यात्रामा थप टेवा पुग्ने विश्वास लिएको उहाँले बताउनुभयो ।पार्कभित्र भ्यूटावर, पीङ, पिकनिक ट्रस, फोटोग्राफी जोन, बच्चा बच्चीको लागि प्ले जोन, पिकनिक स्पोर्ट, शौचालय, टिकट काउन्टर, विभिन्न जनावरका आकृति देखिने फोहोर मैला फाल्ने डसबिन लगायत निर्माण गरिएको छ ।३।९६ हेक्टर क्षेत्रफलमा फैलिएको रेसुङ्गा पार्क पाँच करोड ५९ लाख ५३ हजार ५०१ रुपियाँको लागतमा निर्माण भएकाे हो । पार्क निर्माणको लागि नागरिक उड्डयन मन्त्रालयको ७० प्रतिशत र रेसुङ्गा नगरपालिकाको ३० प्रतिशत लगानी रहेको छ ।पार्क सञ्चालनको लागि रेसुङ्गा नगरपालिकाले तीन कर्मचारी खटाएको छ । पार्क प्रवेश शुल्क विदेशी नागरिकको लागि १०० रुपियाँ, नेपाली नागरिकको लागि ४० रुपियाँ र ज्येष्ठ नागरिक साथै विद्यार्थीको लागि २० रुपियाँ कायम गरिएको छ ।